รองนายกรัฐมนตรีและรัฐมนตรีว่าการกระทรวงกลาโหม ให้การต้อนรับรัฐมนตรีว่าการกระทรวงกลาโหมมาเลเซีย พร้อมหารือความคืบหน้าการแก้ปัญหาจังหวัดชายแดนภาคใต้
รองนายกรัฐมนตรีและรัฐมนตรีว่าการกระทรวงกลาโหม ให้การต้อนรับรัฐมนตรีว่าการกระทรวงกลาโหมมาเลเซีย พร้อมหารือความคืบหน้าการแก้ปัญหาจังหวัดชายแดนภาคใต้

พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม เปิดเผยว่า การพบกับนายฮาจิ โมฮัมเหม็ด บินซาบู รัฐมนตรีว่าการกระทรวงกลาโหมมาเลเซีย ที่เดินทางมาเข้าพบในโอกาสเยือนประเทศไทยอย่างเป็นทางการ หลังเข้ารับตำแหน่งในรัฐบาลมาเลเซีย  
ในวันนี้จะมีการหารือกันในหลายเรื่อง โดยเฉพาะความสัมพันธ์ระหว่างไทยและมาเลเซียที่ดีมาอย่างต่อเนื่อง นอกจากนี้จะมีการหารือเรื่อง แก้ไขปัญหาความไม่สงบในพื้นที่ 3 จังหวัดชายแดนภาคใต้ในฐานะที่ทางการมาเลเซียเป็นผู้อำนวยความสะดวกในการพูดคุยสันติสุข ซึ่งรัฐบาลไทยอยากให้ผู้ประสานงานฝ่ายมาเลเซีย เรียกกลุ่มผู้ก่อความไม่สงบทุกกลุ่มเข้ามาคุย  

ทั้งนี้ภาพรวมโดยตลอด 4 ปีที่ผ่านมา การแก้ไขปัญหาในพื้นที่ดีขึ้นอย่างต่อเนื่อง  โดยทางฝ่ายมาเลเซียร้องขอในเรื่องของการอำนวยความสะดวกในพื้นที่ด่านสะเดา ที่ต้องการให้สร้างถนนเชื่อมกันให้สามารถขนส่งสินค้าได้ตลอด 24 ชั่วโมง  ส่วนการสร้างรั้วชายแดนไทย - มาเลเซีย และโครงการพาคนกลับบ้าน ยังคงดำเนินการต่อไป หากมีความคืบหน้า พลเอก ประวิตร กล่าวว่าจะแจ้งให้ทราบอีกครั้ง